Κεφακλόρη

Η **κεφακλόρη**, είναι ένα αντιβιοτικό, το οποίο ανήκει στην ομάδα των **κεφαλοσπορινών**. Είναι η δραστική ουσία των φαρμάκων **Ceclor**, **Camirox**, **Makovan**, **Afecton**, **Panclor**, **Cefacloril** και **Phacotrex**.

## Συντακτικός τύπος

  Ο συντακτικός τύπος της **κεφακλόρης**, φαίνεται στην διπλανή εικόνα:

Ο χαρακτηριστικός **αμιδικός** δεσμός ο οποίος βρίσκεται στον **τετραμελή δακτύλιο** του μορίου, ονομάζεται **β-λακταμικός** δεσμός και είναι χαρακτηριστικός στις **κεφαλοσπορίνες** και τις **πενικιλίνες**. Πολλά βακτήρια, αναπτύσσουν **αντοχή** ενάντια σε αυτά τα αντιβιοτικά(**κεφαλοσπορίνες** και **πενικιλίνες**), λόγω του ενζύμου **β-λακταμάση** το οποίο παράγουν. Το ένζυμο αυτό διασπά τον **β-λακταμικό** δεσμό και συνεπώς το αντιβιοτικό καθίσταται **μη δραστικό**.

## Στερεοχημεία

  Η στερεοχημική διάταξη της **κεφακλόρης**, φαίνεται στο διπλανό βίντεο:

Θα παρατηρήσετε ότι ο τετραμελής δακτύλιος του μορίου(στον οποίο βρίσκεται και ο β-λακταμικός δεσμός), είναι ελαφρά παραμορφωμένος. Αυτό οφείλεται στα διαφορετικά μήκη των δεσμών του δακτυλίου.

Ελαφρά παραμορφωμένος εμφανίζεται και ο εξαμελής δακτύλιος, ο οποίος περιέχει **θείο**(**S**)(η κίτρινη σφαίρα), λόγω των διαφορετικού μήκους των δεσμών του και λόγω των διαφορών στη γεωμετρία των εκάστοτε ατόμων του.

## Φαρμακοτεχνικές μορφές

Τα φαρμακευτικά σκευάσματα τα οποία περιέχουν **κεφακλόρη**, μπορούν να βρεθούν στις εξής φαρμακοτεχνικές μορφές:

* Δισκία

* Δισκία επικαλυμμένα με υμένιο(βραδείας αποδέσμευσης)

* Σκόνη για πόσιμο εναιώρημα

* Κοκκία για πόσιμο εναιώρημα

## Θεραπευτική δράση

  Η **κεφακλόρη** είναι αντιβιοτικό **ευρέος φάσματος**. Χρησιμοποιείται για την αντιμετώπιση λοιμώξεων που προκαλούνται από **gram**(**+**) και **gram**(**-**) βακτήρια.

  Μερικές ασθένειες για την θεραπεία των οποίων ενδείκνυνται η κεφακλόρη, είναι η σηψαιμία, η πνευμονία, η μηνιγγίτιδα, η περιτονίτιδα, διάφορες λοιμώξεις της χοληφόρου οδού και διάφορες λοιμώξεις της ουροφόρου οδού.

## Μηχανισμός δράσης

Η **κεφακλόρη** ανήκει στην ομάδα των **κεφαλοσπορινών**(οι κεφαλοσπορίνες είναι **β-λακταμικά** αντιβιοτικά). Τα αντιβιοτικά αυτής της ομάδας, δρουν αναστέλλοντας την σύνθεση του κυτταρικού τοιχώματος των βακτηρίων. Το βακτηριακό κυτταρικό τοίχωμα καθίστανται χαλαρό, με μειωμένη αντοχή και ως αποτέλεσμα το βακτήριο λύεται.

## Ανεπιθύμητες ενέργειες

  Μερικές από τις παρενέργειες που μπορεί να προκληθούν από την λήψη **κεφακλόρης**, αναφέρονται παρακάτω:

* Αντιδράσεις υπερευαισθησίας(Αλλεργικές αντιδράσεις, όπως: εξάνθημα, κνησμός, πυρετός, αναφυλαξία, κλπ)

* Διάρροια

* Ναυτία

* Εμετός

* Αίσθημα αδιαθεσίας στην κοιλία

* Διαταραχές στα ηπατικά ένζυμα

* Ηπατίτιδα(παροδική)

* Ίκτερος

* Πονοκέφαλος

**Σπάνια**, μπορεί να προκληθούν μερικές από τις παρακάτω παρενέργειες:

* Ηωσινοφιλία

* Αιματολογικές διαταραχές

* Διάμεση νεφρίτιδα

* Ανησυχία

* Διαταραχές του ύπνου

* Παραισθήσεις

* Σύγχυση

* Υπερτονία

* Ζαλάδα

## Πηγές

* Wikipedia - Cefaclor
* Γαληνός - Κεφακλόρη
* Tortora, G. J., Funke, B. R., & Case, C. L. (2009). Εισαγωγή στη Μικροβιολογία (1st ed., Vol. 2) (Α Τσακρής, Ε Πιπεράκη, & Ν Σπανάκης, Trans.). Αθήνα: Εκδόσεις Π.Χ. Πασχαλίδης. p.704,713-716